Broj: 711-I-492-M-51/22-02-21

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Josipa Sršana, direktora trgovačkog društva MURS-EKOM d.o.o., za davanjem mišljenja Povjerenstva,** na 157. sjednici, održanoj dana 04. veljače 2022., daje sljedeće:

**MIŠLJENJE**

1. **Sukladno odredbama ZSSI-a, nema zapreke da obveznik Josip Sršan, direktor društva Murs-ekom d.o.o. u vlasništvu Grada Mursko Središće, Općine Sveti Martin na Muri, Općine Selnica i Općine Vratišinec, a koju dužnost obnaša neprofesionalno uz primanje naknade, istovremeno bude u radnom odnosu u Gradu Mursko Središće na poslovima pročelnika Upravnog odjela za gospodarstvo, graditeljstvo, zaštitu okoliša, stambene i komunalne poslove Grada Mursko Središće za što prima plaću. Obveznik je primanje navedene naknade i plaće dužan navesti u imovinskoj kartici, sukladno članku 17. stavku 4. ZSSI-a.**

1. **Obveznik** **Josip Sršan ne može istovremeno uz obnašanje dužnosti direktora trgovačkog društva MURS-EKOM d.o.o. biti predsjednik Upravnog vijeća Dječjeg vrtića Maslačak, s obzirom da navedena ustanova nije proglašena ustanovom od posebnog državnog interesa, niti od posebnog interesa za Grad Mursko Središće, odnosno Međimursku županiju.**

Obrazloženje

Zahtjev za očitovanjem Povjerenstva podnio je je Josip Sršan, direktor trgovačkog društva MURS-EKOM d.o.o. u vlasništvu Grada Mursko Središće, Općine Sveti Martin na Muri, Općine Selnica i Općine Vratišinec. U Povjerenstvu je zahtjev zaprimljen 2. veljače 2022. pod poslovnim brojem 711-U-2108-M-51/22-01-5, povodom kojeg se vodi predmet broj M-51/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da je temeljem rješenja donesenog u skladu s člankom 24. Zakona o službenicima i namještenicima u lokalnoj i područnoj (regionalnoj) samoupravi imenovan pročelnikom Upravnog odjela za gospodarstvo, graditeljstvo, zaštitu okoliša, stambene i komunalne poslove Grada Mursko Središće te je u tome tijelu u radnom odnosu.

Navodi da je Odlukom Skupštine trgovačkog društva MURS-EKOM d.o.o. u vlasništvu Grada Mursko Središće, Općine Sveti Martin na Muri, Općine Selnica i Općine Vratišinec imenovan direktorom tog trgovačkog društva počevši od 24.02.2022.g. na mandat od četiri godine.

Nadalje navodi da u trgovačkom društvu MURS-EKOM d.o.o. nije u radnom odnosu već za obavljanje poslova prima naknadu sukladno odluci Nadzornog odbora i odluci o imenovanju.

Obveznik u zahtjevu također navodi da je imenovan u Upravno vijeće Dječjeg vrtića Maslačak, koji je ustanova u vlasništvu Grada Mursko Središće, u kojem je izabran za predsjednika Upravnog vijeća.

Obveznik traži mišljenje Povjerenstva može li i nadalje uz naknadu obavljati poslove direktora – člana Uprave trgovačkog društva MURS-EKOM d.o.o., poslove pročelnika Upravnog odjela za gospodarstvo, graditeljstvo, zaštitu okoliša, stambene i komunalne poslove Grada Mursko Središće, za što prima plaću, te predsjednika Upravnog vijeća Dječjeg vrtića Maslačak.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U konkretnom slučaju Josip Sršan je obveznik ZSSI-a temeljem obnašanja dužnosti direktora trgovačkog društava MURS-EKOM d.o.o., u kojem jedinice lokalne samouprave imaju većinski udio, za što ne prima plaću, već naknadu odnosno u istome nije u radnom odnosu, već je u radnom odnosu kao pročelnik Upravnog odjela za gospodarstvo, graditeljstvo, zaštitu okoliša, stambene i komunalne poslove Grada Mursko Središće, što se ne smatra drugom javnom dužnošću u smislu odredbe članka 17. stavka 1. ZSSI-a, već poslovima rukovodećeg službenika u jedinici lokalne samouprave.

Nadalje, na obveznika Josipa Sršana se ne primjenjuje odredba članka 17. stavka 2. ZSSI-a obzirom da dužnost direktora trgovačkog društva MURS-EKOM d.o.o. ne obavlja profesionalno, slijedom čega obveznik može uz neprofesionalno obnašanje dužnosti direktora navedenog trgovačkog društva za što prima naknadu, biti zaposlen na službeničkog radnom mjestu pročelnika navedenog Upravnog odjela i za to primati plaću.

Obveznika se upućuje da je, temeljem članka 17. stavka 4. ZSSI-a, plaću i naknadu koje primi dužan prijaviti u imovinskoj kartici.

Člankom 18. stavkom 1. ZSSI-a propisano je da obveznici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da Dječji vrtić Maslačak nije proglašen ustanovom od posebnog državnog interesa niti posebnog interesa za jedinicu lokalne ili regionalne (područne) samouprave.

S obzirom da Dječji vrtić Maslačak nije proglašen ustanovom od posebnog državnog interesa, kao ni ustanovom od posebnog interesa za Grad Mursko Središće ili Međimursku županiju, obveznik Josip Sršan ne može istovremeno uz obnašanje dužnosti trgovačkog društva MURS-EKOM d.o.o. biti predsjednik niti član upravnog vijeća Dječjeg vrtića Maslačak.

U slučaju da Dječji vrtić Maslačak bude proglašen ustanovom od posebnog državnog interesa, odnosno ustanovom od posebnog interesa za jedinicu lokalne ili područne (regionalne) samouprave, te pod uvjetom da već nije član u dva druga upravna vijeća ustanova, obveznik Josip Sršan mogao bi istovremeno uz obnašanje dužnosti direktora trgovačkog društva MURS-EKOM d.o.o. biti predsjednik, odnosno član Upravnog vijeća Dječjeg vrtića Cipelica, ali bez prava na naknadu u toj ulozi, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Josip Sršan, putem dostavljene e-mail adrese
2. Objava na internetskoj stranici Povjerenstva
3. Pismohrana